DECIZIA COMISIEI
din 10 februarie 2009
privind o contribuție financiară comunitară la măsurile de urgență de combatere a bolii de Newcastle în Germania în 2008
[notificată cu numărul C(2009) 712]
(Numai textul în limba germană este autentic)
(2009/110/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 3 alineatul (3) și articolul 4 alineatul (2),
întrucât:
(1)
Boala de Newcastle este o boală infecțioasă virală care provoacă o rată a mortalității ridicată la păsările de curte.
(2)
În cazul unui focar de boală de Newcastle, există riscul ca agentul patogen să se răspândească la alte exploatații avicole din statul membru respectiv, dar și în alte state membre și țări terțe, prin intermediul comerțului cu păsări de curte vii sau cu produse ale acestora.
(3)
Prin urmare, un focar al bolii menționate poate atinge rapid proporții de epidemie care riscă să reducă semnificativ rentabilitatea aviculturii.
(4)
Directiva 92/66/CEE a Consiliului din 14 iulie 1992 de stabilire a măsurilor comunitare de combatere a maladiei de Newcastle (2) stabilește măsuri care trebuie puse imediat în aplicare de către statele membre, în regim de urgență, în cazul unui focar, în scopul de a preveni răspândirea ulterioară a virusului.
(5)
Decizia 90/424/CEE stabilește procedurile care reglementează contribuția financiară a Comunității pentru măsuri veterinare specifice, inclusiv măsuri de urgență. În conformitate cu articolul 4 alineatul (2) din decizia respectivă, statele membre obțin o contribuție financiară pentru costurile anumitor măsuri de eradicare a bolii de Newcastle.
(6)
Articolul 3 alineatul (5) și articolul 4 alineatul (2) din Decizia 90/424/CEE stabilesc normele privind procentajul costurilor suportate de statul membru care ar putea fi acoperit de contribuția financiară comunitară.
(7)
Plata unei contribuții financiare comunitare pentru măsurile de urgență de eradicare a bolii de Newcastle face obiectul normelor stabilite în Regulamentul (CE) nr. 349/2005 al Comisiei din 28 februarie 2005 de stabilire a normelor privind finanțarea comunitară a intervențiilor de urgență și a combaterii anumitor boli ale animalelor menționate în Decizia 90/424/CEE a Consiliului (3).
(8)
În anul 2008, s-au înregistrat focare de boală de Newcastle în Germania. În conformitate cu Directiva 92/66/CEE și cu articolul 3 alineatul (2) din Decizia 90/424/CEE, Germania a luat măsuri pentru combaterea acestor focare.
(9)
Germania și-a respectat în întregime obligațiile tehnice și administrative în conformitate cu articolul 3 alineatul (3) din Decizia 90/424/CEE și cu articolul 6 din Regulamentul (CE) nr. 349/2005.
(10)
La 18 iunie 2008 și la 17 iulie 2008, Germania a prezentat o estimare a costurilor suportate pentru aplicarea măsurilor de eradicare a bolii de Newcastle.
(11)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară a Comunității către Germania
Germania poate beneficia de o contribuție financiară comunitară pentru costurile suportate de acest stat membru pentru aplicarea măsurilor de combatere a bolii de Newcastle în 2008, în conformitate cu articolul 3 alineatul (2) și cu articolul 4 alineatul (2) din Decizia 90/424/CEE.
Articolul 2
Destinatar
Prezenta decizie se adresează Republicii Federale Germania.
Adoptată la Bruxelles, 10 februarie 2009.